Is-17 ta' Lulju huwa l-jum li l-Istati Partijiet għall-Istatut ta' Ruma għażlu bħala Jum il-Ġustizzja Kriminali Internazzjonali. Dan il-jum jgħaqqad lil dawk kollha li jixtiequ jappoġġaw il-ġustizzja, jiddefendu d-drittijiet tal-vittmi, u jgħinu fil-prevenzjoni ta' delitti li jheddu l-paċi, is-sigurtà u l-benesseri fid-dinja. Ġustizzja għall-vittmi ta' delitti internazzjonali serji tista' tinkiseb bis-sħiħ biss jekk l-awturi ta' dawn id-delitti jitressqu quddiem il-ġustizzja u jinżammu responsabbli quddiem korpi ġudizzjarji ġusti u effettivi, f'livell nazzjonali jew internazzjonali. Il-vittmi għandu jinstema' leħinhom u għandhom jiġu kkunsidrati. Il-prosekuzzjoni ta' ksur massiċċ tad-drittijiet tal-bniedem għandha rwol importanti bħala deterrent għat-twettiq ta' delitti bħal dawn fil-futur. L-UE u l-Istati Membri tagħha jibqgħu impenjati sabiex jappoġġaw il-prevenzjoni u s-sanzjoni ta' delitti internazzjonali u jippromwovu l-ġustizzja globali. Il-Pajjiżi Kandidati t-Turkija, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidati potenzjal l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. * - Il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.